གཅིག་གྱུར་གྱི་སྲིད་དབང་ཞིག་མ་ཆགས་ཤིང་ས་གནས་བཅད་བཟུང་གི་སྲིད་དབང་སོ་སོའི་བར་དམག་འཁྲུག་གི་རྒྱུན་མ་ཆད་པའི་རིང་ཡུལ་གྲུ་འདིའི་ཞིང་ཕྱུགས་ལས་ཐོན་སྐྱེད་ལའང་བཀག་རྒྱ་མི་དམན་པ་ཞིག་བཟོས་ཡོད་པར་མ་ཟད།མང་ཚོགས་ཀྱི་བདེ་འཇགས་ཀྱི་འཚོ་བ་ཡང་རྨེག་མེད་དུ་བཏང་།དེ་བས་ཞི་མཐུན་ལ་ཡིད་སྨོན་བྱས་ཤིང་།བཙན་པོ་ལྟ་བུའི་མི་ནུས་པ་ཅན་ཞིག་གིས་སྣེ་ཁྲིད་ནས་གཅིག་གྱུར་གྱི་སྲིད་དབང་ཞིག་བཙུགས་ཏེ་བདེ་སྐྱིད་བསྐྲུན་པར་རེ་ལྟོས་བྱས།སྐབས་དེར་མི་རྣམས་ཀྱི་བསམ་པའི་འདུ་ཤེས་ལའང་འགྱུར་ལྡོག་བྱུང་ཡོད་དེ།སྔོན་དུས་ཁོ་ཚོས་ཁྲལ་དང་འུ་ལག་སོགས་མ་ཐེག་པས་བཙན་པོའི་གདུང་རྒྱུད་ཀྱི་རིགས་དང་ཁ་གཏད་དུ་ལངས་ནས་ངོ་རྒོལ་ཅི་ཐུབ་བྱས་ཤིང་གཅིག་གྱུར་གྱི་སྲིད་དབང་ལས་ཕྱིར་འབུད་ཐབས་བྱས་ཏེ།རང་ཉིད་ཀྱི་ལས་དབང་རང་གིས་ཁ་ལོ་བསྒྱུར་ཐུབ་པར་ཡིད་ཆེས་དང་སྤོབས་པའི་ཁེངས་ཡོད་མོད།འོན་ཀྱང་ལོ་རྒྱུས་ཀྱི་དོན་རྐྱེན་འདྲ་མིན་སྣ་ཆོགས་བརྒྱུད་རྗེས།ཁོ་ཆོས་བསམ་པར་བློ་གྲོས་ཀྱིས་ཕྱུག་ཅིང་སྲིད་ལ་མཁས་པ་ཞིག་བྱོན་ནས་གཅིག་གྱུར་གྱི་སྲིད་དབང་ཞིག་བཙུགས་ན་རང་ཉིད་ལ་བདེ་སྐྱིད་བསྐྲུན་ཐུབ་པར་འདོད།མི་དེ་འདྲའི་དོད་དུ་རུང་བ་ནི་ཏག་ཏག་ལ་བཙན་པོའི་གདུང་རྒྱུད་ཀྱི་རིགས་སྲས་རྣམས་ཡིན།རྒྱུམཚན་འདིའི་དབང་གིས་ཙོང་ཁའི་ཡུལ་ལ་བཅད་བཟུང་བྱས་ཡོད་པའི་རྗེ་དཔོན་ཚོས་ཀྱང་ལོ་རྒྱུས་ཀྱི་འཕེལ་ཕྱོགས་འདི་མཐོང་ནས་སྤྱི་ཚོགས་ཐོག་མི་རྣམས་སྐུལ་སློང་བྱེད་ཐུབ་པའི་མི་ཞིག་དར་ཆར་བསྒྲེངས་ནས་རང་ཉིད་ཀྱི་སྟོབས་འབྱོར་རྒྱས་པར་བྱེད་པར་འབད་བཞིན་མཆིས།རྒྱལ་སྲས་ཁྲི་གནམ་ལྡེ་དཔོན་བཙན་པོ་གནས་འདིར་བྱོན་པ་ནི་ཁོ་ཆོའི་འདོད་བློ་དེ་ཚིམས་པ་རེད།